Denne stemmen har blitt hørt av 132 millioner
Hans første video «Chocolate Rain» har blitt spilt av over 80 millioner ganger på nettstedet Youtube. I kommentarfeltene sammenlignes han med Brad Roberts fra Crash Test Dummies og Barry White. Der hevdes det også lettere spøkefullt at han har stjålet puberteten til Justin Bieber. Tirsdag la Tay Zonday, eller Adam Nyerere Bahner som han egentlig heter, ut sin egen versjon av pop-låta «Call Me Maybe» sunget av Carly Rae Jepsen. Hennes versjon nådde tredjeplassen på VG-lista i uke 17 i 2012 etter lanseringen i september i fjor. - Jeg begynte å legge opp videoer på Youtube i 2007. Før det pleide jeg å dra den tunge synthen min til lokale kafeer og kvelder med åpen mikrofon. Youtube har gjort det mye enklere å nå et stort publikum, sier Bahner til VG Nett.Etter at hans første video hvor han selv spiller og synger ble kjent, har han hatt flere TV-opptredener på blant annet «Americas Got Talent», CNN og BBC. Bahner har også laget reklamer og gjort jobber for kjente merker som Dr. Pepper, NASA og Toyota. - Å lage egne versjoner av kjente låter har alltid vært en måte å nå et større publikum. Jeg lastet opp denne videoen for bare åtte timer siden. Fans og nye seere ser ut til å elske det. Det kom som en overraskelse, fordi vanligvis unngår jeg å synge så lavt, sier han.Bahner avslører likevel at han ikke behøver å trene så mye for å oppnå sin særpregede stemme. - Sang avhenger av kropp og sinn, akkurat som i sport. Jeg har jobbet med en stemmetrener til og fra i tre år. Hun vil kunne fortelle deg at jeg ikke trener nok, sier han. Til de som kan tenke seg å gjøre en karriere på Youtube, har han følgende råd. - Publikummet reagerer bra når du er deg selv. Verden er full av veldig polert og steril underholdning. Hvis du er sårbar, autentisk og virkelig deg selv, kan du virkelig bygge en stor fanskare, sier Bahner til VG Nett.
Med sin dype baryton-stemme, ble Tay Zonday (29) verdenskjent nesten over natten. Nå gir han sine råd til VG Nett-leserne.